The Cove en deus gounezet Academy Award (pe Oscar) ar gwellañ teulfilm e Meurzh 2010 hag ur bern prizioù all ma kreder pezh zo war golo boest DVD ar film. Un teulfilm doare amerikan eo, setu eo savet dres evit lakaat ar sellerien da vezañ fromet. Ha fromus eo, dre ret, dre ma kaoze ar film diwar-benn ur bern sujedoù pouezus. Eveljust ez eus kaoz eus lazhadegoù delfined e Taiji, met astennet e vez ar gudenn-se dan doare ma vez bachet an delfined (evit lakaat anezho e parkoù evel Sealand hag all), pegen noazus eo kig an delfined evit mab-den (ur bern merkur a zo e-barzh), hag e vez gwerzhet ker-ruz ouzhpenn dre ma vez kavet ingal e stalioù kig balum hag zo hini delfin e gwirionez, penaos e vez kuzhet an holl draoù-se da boblañs Japan, politikerezh etrevroadel Japan war an dachenn hag an doare ma pae evit ma votfe stadoù bihan Afrika pe ar Charaibez a-du gant doare da welet Japan hag all.  Dedennus-tre neuze. Start-kenañ eo ivez, skeudennoù skrijus a zo, gwelet ar mor leun a wad zo kreñv spontus.  Iskis eo ouzhpenn, anzav a ran nanavezen ket Ric OBarry araok, eñ a zo bet o tapout delfined ha graet war-dro al loened a servije evit ar stirad Flipper. Hiziv an deiz en deus keuz spontus bezañ sikouret da sevel un industriezh divent hag e klask sikour an delfined. Ur sapre abadenn eo bet ar filmañ ouzhpenn, ranket ez eus bet kuzhat kameraioù e-barzh mein faos, mont deus noz da lakaat ur chamera dindan an dour ha peadra da dapout skrijadennoù an delfined…  Setu zoken men deus techoù fall ar film, pouezus kenañ eo e  vefe komzet eus an temoù-se ha dam soñj eo bet kalonek kenañ skipailh ar film. Brav eo gwelet ez eus tu da sevel filmoù a-seurt-se neuze.